text: Nattefrosten forsvinder
  03 februar 2014 kl. 06.05
  Der er udsigt til mildt vejr i ugens første dage, og nattefrosten forsvinder helt sidst på ugen, meddeler DMI.
  I dag og de to næste dage bliver milde, hvilket er godt nyt for landets ministre, der mandag formiddag tager turen forbi dronningen på Amalienborg.
  - Det bliver tørvejr, så de skal ikke står der og blive våde i hvert fald, siger meteorolog Bill Vejdegren fra DMI.
  Solen ventes at være fremme i løbet af formiddagen, men om eftermiddagen er der risiko for, at skyerne tager over.
  - Overskriften er, at det bliver en relativ mild uge for februar. Vi har nogle tørvejrsdage i vente både mandag, tirsdag og onsdag, fortsætter han.
  
  En del regn
  Sidst på ugen vil der til gengæld komme småregn, som begynder natten til torsdag og fortsætter i løbet af torsdagen. Derefter bliver det dog en noget mere våd omgang.
  - Der kommer to regulære regnvejr sidst på ugen, et på fredag og et på lørdag, hvor der nok skal komme en del regn.
  Men trods regnvejret stiger temperaturen i ugens løb, og i det hele taget bliver det "mildere og mildere," forklarer Bill Vejdegren.
  De første par dage bliver temperaturen op til fem grader i dagtimerne, og torsdag og fredag lyder udsigten på op til syv grader. Og det bliver samtidig mildere om natten.
  
  Ikke forår endnu
  - Sidst på ugen er vi også af med nattefrosten, siger meteorologen, der dog ikke mener, at foråret er på vej endnu.
  - Det synes jeg er lidt for tidligt at sige, men det er en mild februar-uge, kan man sige.
  Hen imod weekenden bliver det blæsende med jævn til hård vind fra sydøstlig og sydlig retning.
  